Frankrigs ændring af forpligtelsen til offentlig tjeneste for ruteflyvning mellem Montpellier og Ajaccio og Montpellier og Bastia

(2000/C 183/05)

(EØS-relevant tekst)

1. I henhold til beslutningen, der blev truffet af de lokale myndigheder på Korsika den 28. april 2000, har Frankrig med virkning fra datoen for offentliggørelsen af nærværende meddelelse besluttet at ændre forpligtelsen til offentlig tjeneste, hvad angår ruteflyvning mellem Montpellier og Ajaccio og Montpellier og Bastia, som blev offentliggjort i De Europæiske Fællesskabers Tidende C 288 af 16. september 1998 og suspenderet ifølge Kommissionens meddelelse offentliggjort i De Europæiske Fællesskabers Tidende C 14 af 19. januar 1999, i henhold til artikel 4, stk. 1, litra a), i Rådets forordning (EØF) nr. 2408/92 af 23. juli 1992 om EF-luftfartsselskabers adgang til luftruter inden for Fællesskabet(1).

2. Under særlig hensyntagen til Korsikas geografiske situation indføres der følgende forpligtelser til offentlig tjeneste

2.1 Minimale antal beflyvninger, fartplan, flykategori og kapacitet

a) Mellem Montpellier og Ajaccio

- Det minimale antal beflyvninger er som følger: mindst én daglig returflyvning med et fly med mindst 40 pladser.

- Ruten skal beflyves uden mellemlanding mellem Montpellier og Ajaccio.

- Kapaciteten skal opfylde følgende betingelser:

Grundkapaciteten skal suppleres med en kapacitet på 12000 pladser (samlet kapacitet i begge retninger) i sommersæsonen fra ultimo juni til primo september, i alt 10 uger.

Da lufthavnene i Figari og Ajaccio supplerer hinanden i sommersæsonen, kan op til 50 % af den supplerende kapacitet indsættes på Figari-ruten.

b) Mellem Montpellier og Bastia

- Det minimale antal beflyvninger er som følger: mindst én daglig returflyvning med et fly med mindst 40 pladser.

- Ruten skal beflyves uden mellemlanding mellem Montpellier og Bastia.

- Kapaciteten skal opfylde følgende betingelser:

Grundkapaciteten skal suppleres med en kapacitet på 12000 pladser (samlet kapacitet i begge retninger) i sommersæsonen fra ultimo juni til primo september, i alt 10 uger.

Da lufthavnene i Calvi og Bastia supplerer hinanden i sommersæsonen, kan op til 50 % af den supplerende kapacitet indsættes på Calvi-ruten.

2.2 Billetpriser

Følgende kategorier af passagerer skal tilbydes en billetpris på højst 720 FRF, uden at der må gælde kapacitetsbegrænsninger:

i) unge under 25 år

ii) ældre (60 år og derover)

iii) studerende under 27 år

iv) familier (en eller to forældre, der rejser med minst ét mindreårigt barn)

v) handicappede eller invalide.

Der kan indføres en minimumsfrist inden afrejsedagen for køb af billetter til disse priser; denne tidsfrist må dog ikke være på mere end 14 dage.

vi) passagerer med fast bopæl på Korsika, som foretager returflyvninger fra Korsika med billetter, der er købt på Korsika, og som har en gyldighed på under 40 dage på alle flyvninger. Der må ikke gælde kapacitetsbegrænsninger eller reservations- eller købsfrister.

Priserne er opgivet uden skatter og per capita-afgifter til staten, de lokale myndigheder og lufthavnsmyndighederne som angivet på billetten.

Såfremt luftfartsselskabernes driftsomkostninger på ruterne øges unormalt, uforudsigeligt og af grunde, som ikke skyldes luftfartsselskaberne, kan den maksimale billetpris forhøjes pro rata i forhold til den konstaterede omkostningsstigning. Den ændrede maksimale billetpris meddeles luftfartsselskaberne på ruterne og træder i kraft efter en tidsfrist, der tilpasses omstændighederne. Meddelelse om den ændrede billetpris sendes omgående til Kommissionen for De Europæiske Fællesskaber med henblik på offentliggørelse i De Europæiske Fællesskabers Tidende.

2.3 Flyvningernes kontinuitet

- Undtagen i tilfælde af force majeure må antallet af aflyste flyvninger, som luftfartsselskabet er direkte ansvarlig for, ikke overstige 1 % af de planmæssige flyvninger pr. IATA-sæson.

- Ifølge bestemmelserne i artikel 4, stk. 1, litra c), i den omtalte forordning (EØF) nr. 2408/92, skal alle luftfartsselskaber, der har til hensigt af beflyve en af ruterne, garantere, at ruten beflyves i mindst 12 konsekutive måneder.

- Luftfartsselskabet må kun standse beflyvningen med et forudgående varsel på mindst 6 måneder.

- EF-luftfartsselskaberne gøres opmærksomme på, at manglende opfyldelse af forpligtelserne til offentlig tjeneste på ovennævnte ruter kan medføre administrative og/eller retslige sanktioner.

Luftfartsselskaberne gøres opmærksomme på, at de franske myndigheder forbeholder sig ret til at yde støtte af social karakter til visse kategorier af passagerer på ovennævnte ruter, jf. EF-traktatens artikel 87, stk. 2, litra a).

(1) EFT L 240 af 24.8.1992, s. 8.